ΓΡΑΠΤΗ ΕΡΩΤΗΣΗ E-2598/96 υποβολή: Johanna Maij-Weggen (PPE) και Karla Peijs (PPE) προς την Επιτροπή (11 Οκτωβρίου 1996)

Θέμα: Το Ευρωπαϊκό Κοινωνικό Ταμείο

Μπορεί να επιβεβαιώσει η Επιτροπή την πληροφορία ότι οι Κάτω Χώρες δεν υπέβαλαν εγκαίρως τα οικεία προγράμματα περιφερειακής ανάπτυξης υπέρ των μειονεκτουσών περιφερειών, με αποτέλεσμα να ζητήσουν αναβολή από την Επιτροπή;

Γνωρίζει η Επιτροπή ότι η αναβολή αυτή ουδόλως σχετίζεται με την εξαιρετική ποιότητα των προγραμμάτων, αλλά οφείλεται κυρίως στη διαφωνία που ανέκυψε στους κόλπους της Ολλανδικής κυβέρνησης σχετικά με το ποιό υπουργείο θα πρέπει να αναλάβει τη συγχρηματοδότηση;

Γνωρίζει η Επιτροπή ότι λόγω της απροθυμίας ή της αδυναμίας του ολλανδικού Υπουργείου Οικονομικών όσον αφορά τη συγχρηματοδότηση προγραμμάτων χάριν ανάπτυξης των ΜΜΕ τα προγράμματα αυτά κινδυνεύουν να αντικασταθούν με προγράμματα υπέρ των μακροχρονίων ανέργων, ούτως ώστε να αναλάβει τη συγχρηματοδότηση το Υπουργείο Κοινωνικών Υποθέσεων το οποίο έχει αρκετά χρήματα;

Γνωρίζει η Επιτροπή ότι οι 6 ενεχόμενες περιφέρειες απηύθυναν επιστολή διαμαρτυρίας προς την ολλανδική κυβέρνηση, επειδή η εσωτερική αυτή διαμάχη διαταράσσει πλήρως την ισορροπία των περιφερειακών προγραμμάτων μεταξύ οικονομικής και κοινωνικής πολιτικής;

Έχει διαπιστώσει επίσης η Επιτροπή ότι στις διάφορες περιφέρειες υποβάλλονται, από ποιοτική άποψη, πολύ καλύτερα προγράμματα του ΕΤΠΕ σε σύγκριση με τα προγράμματα του ΕΚΤ;

Είναι διατεθειμένη η Επιτροπή να υποστηρίξει τις 6 ενεχόμενες περιφέρειες και να ζητήσει από την ολλανδική κυβέρνηση όπως προσαρμόσει τον προϋπολογισμό της (π.χ. μέσω μεταφοράς πιστώσεων από το Υπουργείο Κοινωνικών Υποθέσεων στο Υπουργείο Οικονομικών), ούτως ώστε να καταστεί δυνατή η ομαλή εφαρμογή των εν λόγω προγραμμάτων;

Aπάντηση της κας Wulf-Mathies εξ ονόματος της Επιτροπής (14 Νοεμβρίου 1996)

Η Επιτροπή δύναται να επιβεβαιώσει ότι οι ολλανδικές αρχές ζήτησαν παράταση της προθεσμίας για την υποβολή των προτάσεών τους για τα προγράμματα του στόχου 2 για την περίοδο προγραμματισμού 1997-1999. Το αίτημα αυτό έγινε δεκτό από την Επιτροπή. Οι ολλανδικές προτάσεις για τα προγράμματα υποβλήθηκαν στις 23 Σεπτεμβρίου 1996 και εξετάζονται τώρα από την Επιτροπή.

Η Επιτροπή ανακοίνωσε στα κράτη μέλη, στις 30 Απριλίου 1996, τις κατευθυντήριες γραμμές για επιχειρήσεις στις περιοχές με βιομηχανική παρακμή (στόχος 2) για την περίοδο 1997-1999. Μεταξύ των προτεραιοτήτων δίνεται ιδιαίτερη προσοχή στη δημιουργία θέσεων απασχόλησης, στην έρευνα και στην τεχνολογία, στις καινοτομίες και στο ειδικευμένο εργατικό δυναμικό στη μέλλουσα τεχνολογία, στο περιβάλλον και στην αειφόρο ανάπτυξη καθώς και στις ίσες ευκαιρίες. Οι προτάσεις που υποβλήθηκαν από τα κράτη μέλη θα αξιολογηθούν με βάση αυτές τις κατευθυντήριες γραμμές και θα συζητηθούν με τις εθνικές αρχές σύμφωνα με τους κανόνες που διέπουν την εταιρική σχέση.

Η Επιτροπή γνωρίζει ότι υφίστανται ορισμένες διαφορές απόψεων μεταξύ της ολλανδικής εθνικής διοίκησης και των σχετικών περιφερειών και έχει λάβει αντίγραφα των επιστολών που απεστάλησαν από τις περιφέρειες προς την κυβέρνηση. Ο υπουργός περιφερειακής πολιτικής εξήγησε την κατάσταση στην Επιτροπή και υπογράμμισε τη σημασία που έχει για την κυβέρνησή του η δημιουργία θέσεων απασχόλησης.

Η Επιτροπή δεν μπορεί να επιβεβαιώσει ότι υπάρχουν ποιοτικές διαφορές μεταξύ των προγραμμάτων του Ευρωπαϊκού Ταμείου Περιφερειακής Ανάπτυξης και του Ευρωπαϊκού Κοινωνικού Ταμείου που καταρτίζονται στις ολλανδικές περιφέρειες του στόχου 2.